ÚRAD VLÁDY SLOVENSKEJ REPUBLIKY
        Sekcia vládnej legislatívy


  Na rokovanie vlády SR
  Dňa 20. februára 2019
	  K materiálu č. 3515/2019 
	  K bodu č. 1

S  T  A  N  O V  I  S  K O
k návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 36/2015 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami viazaných priamych platieb v znení neskorších predpisov – nové znenie
 

I.

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 36/2015 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami viazaných priamych platieb v znení neskorších predpisov predkladá na rokovanie vlády Slovenskej republiky podpredsedníčka vlády a ministerka pôdohospodárstva a rozvoja vidieka Slovenskej republiky Gabriela Matečná podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona  č. 207/2002 Z. z., ako iniciatívny materiál.

II.

Cieľom návrhu nariadenia vlády je novelizácia príslušných ustanovení nariadenia vlády Slovenskej republiky č. 36/2015 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami viazaných priamych platieb v znení neskorších predpisov v nadväznosti na úpravu podmienok oprávnenosti v súvislosti s cielením viazanej podpory, ako aj úpravy technického charakteru, pokiaľ ide o hmotnosť osív na účely plnenia podmienok jednotlivých schém viazanej podpory.

Predloženým návrhom nariadenia vlády dochádza k spojeniu schémy „platba na pestovanie vybraných druhov zeleniny s vysokou prácnosťou“ a schémy „platba na pestovanie vybraných druhov zeleniny s veľmi vysokou prácnosťou“ a vytvára sa tak nová schéma „platba na pestovanie vybraných druhov zeleniny“. Zároveň sa vytvára nová schéma „platba na pestovanie vybraných druhov bielkovinových plodín“, v rámci ktorej bude možné podporiť pestovanie fazule, hrachu a sóje. Dochádza tiež k úpravám vo vzťahu k minimálnej hmotnosti osiva na účely platby na pestovanie vybraných druhov zeleniny.

Návrh nariadenia vlády podľa predkladateľa bude mať pozitívne vplyvy na podnikateľské prostredie a nebude mať vplyvy na rozpočet verejnej správy, sociálne vplyvy, vplyvy na životné prostredie, vplyvy na informatizáciu spoločnosti a ani vplyvy na služby verejnej správy pre občana.

Predkladateľ deklaruje súlad predloženého návrhu nariadenia vlády s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná, ako aj s právom Európskej únie.

Návrh nariadenia vlády nebude predmetom vnútrokomunitárneho pripomienkového konania.

Návrh nariadenia vlády bol predmetom pripomienkového konania a na rokovanie vlády Slovenskej republiky sa predkladá bez rozporov.

III.

Návrh nariadenia vlády bol predmetom rokovania Legislatívnej rady vlády Slovenskej republiky dňa 5. februára 2019. Po prerokovaní návrhu nariadenia vlády Legislatívna rada vlády Slovenskej republiky odporučila predkladateľovi zapracovať do návrhu jej pripomienky a predložiť návrh nariadenia vlády na rokovanie vlády Slovenskej republiky v novom znení. 

IV.

Sekcia vládnej legislatívy Úradu vlády Slovenskej republiky po posúdení upraveného znenia návrhu nariadenia vlády konštatuje, že pripomienky Legislatívnej rady vlády Slovenskej republiky (3 pripomienky) boli do návrhu nariadenia vlády zapracované a odporúča vláde Slovenskej republiky návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 36/2015 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami viazaných priamych platieb v znení neskorších predpisov schváliť, avšak ešte s touto legislatívno-technickou pripomienkou:


K Čl. I
K bodu 5
· V nadväznosti na navrhovanú účinnosť nariadenia vlády v Čl. II je potrebné upraviť  v piatom novelizačnom bode znenie prechodného ustanovenia v § 16d takto:

„§ 16d
Prechodné ustanovenie k úprave účinnej dňom vyhlásenia

Podmienky poskytnutia priamych platieb na základe žiadostí podaných predo dňom nadobudnutia účinnosti tohto nariadenia vlády sa posudzujú podľa tohto nariadenia vlády v znení účinnom predo dňom nadobudnutia účinnosti tohto nariadenia vlády.“. 



V Bratislave 19. februára 2019

